b'\n_START_ARTICLE_\nFS Jean de Vienne (1935)\n_START_SECTION_\nPalvelus\n_START_PARAGRAPH_\nToisen maailmansodan alkaessa aluksen modernisointi oli juuri p\xc3\xa4\xc3\xa4ttynyt Toulonissa ja se palasi 3. risteilij\xc3\xa4viirikk\xc3\xb6\xc3\xb6n Bizerteen. Viirik\xc3\xb6n teht\xc3\xa4v\xc3\xa4n\xc3\xa4 oli valvoa Ranskan etuja Pohjois-Afrikassa, mik\xc3\xa4li Italia liittyisi sotaan. Ennen Italian sotaan liittymist\xc3\xa4 viirik\xc3\xb6n teht\xc3\xa4v\xc3\xa4t olivat rajalliset ja sen t\xc3\xa4rkein teht\xc3\xa4v\xc3\xa4 oli Ranskan kultavarantojen siirt\xc3\xa4minen Halifaxiin Nova Scotiaan joulukuussa 1939. Italian julistettua sodan 10. kes\xc3\xa4kuuta 1940 viirikk\xc3\xb6 osallistui Gibraltarinsalmessa merenkulun valvontaan. Ainoa havainto vihollisesta oli ep\xc3\xa4onnistunut hy\xc3\xb6kk\xc3\xa4ys Italian merivoimien sukellusvenett\xc3\xa4 Dandoloa vastaan._NEWLINE_Jean de Vienne oli Algeriassa Ranskan antautuessa ja se v\xc3\xa4ltti tuhon Mers-el-Kebiriss\xc3\xa4 kes\xc3\xa4kuussa 1940. Alus suojasi hein\xc3\xa4kuussa h\xc3\xa4vitt\xc3\xa4jien kanssa Strasbourgin pakoa, jonka j\xc3\xa4lkeen saattoi paenneen aluksen Touloniin. Alus viipyi toimettomana Toulonissa, kunnes se liitettiin maaliskuussa 1941 Ranskan avomerilaivastoon._NEWLINE_Ranskan laivaston upottautuessa Toulonissa alus oli kuivatelakalla ja aluksen p\xc3\xa4\xc3\xa4llikk\xc3\xb6 Mailloux yritti tuhota aluksen, mutta saksalaisjoukot estiv\xc3\xa4t r\xc3\xa4j\xc3\xa4ytykset. Aluksen venttiilit kuitenkin avattiin, jolloin se vajosi pohjaan est\xc3\xa4en kuivatelakan porttien avaamisen ja siten est\xc3\xa4en telakan k\xc3\xa4yt\xc3\xb6n. Miehist\xc3\xb6 my\xc3\xb6s tuhosi aluksen j\xc3\xa4rjestelm\xc3\xa4t. _NEWLINE_Alus luovutettiin Italian laivastolle, joka nimesi sen FR.11:ksi. Alus nostettiin 18. helmikuuta 1943 ja sen kunnostus alkoi. Italian antautuessa aluksen kunnostust\xc3\xb6ist\xc3\xa4 oli saatu valmiiksi noin 85 prosenttia. Kes\xc3\xa4kuun lopulla alus oli valmiina siirrett\xc3\xa4v\xc3\xa4ksi Liguriaan viimeistelt\xc3\xa4v\xc3\xa4ksi ja Triesten miehist\xc3\xb6 oli l\xc3\xa4hetetty Ranskaan vastaanottamaan alusta. Syyskuussa saksalaiset miehittiv\xc3\xa4t aluksen est\xc3\xa4en sen siirron._NEWLINE_Liittoutuneiden ilmahy\xc3\xb6kk\xc3\xa4yksess\xc3\xa4 24. marraskuuta 1943 alukseen osui ja se syttyi tuleen. Alus kallistui, kunnes sen kylki osui laituriin. Toulonin vapauduttua elokuussa 1944 aluksen kunnostusta mietittiin, mutta siit\xc3\xa4 luovuttiin kannattamattomana. Aluksen hylky romutettiin.'